Når du har afmeldt dit køretøj i forbindelse med salg, uden at du har dokumentation, går der mellem fire og 21 dage fra din henvendelse til Motorstyrelsen, før køretøjet er afmeldt, afhængigt af, hvilken dato køretøjet er solgt.   Forklaringen er, at Motorstyrelsen har ændret reglerne for omregistrering i forbindelse med salg af køretøjer pr. den 1. januar 2021. Læs mere på motorst.dk .   Har du afmeldt dit køretøj i forbindelse med skrotning, uden at du har dokumentation, går der 21 dage fra din henvendelse til Motorstyrelsen, før køretøjet er afmeldt.   Salg før den 1. januar 2021 Hvis du har afmeldt køretøjet i forbindelse med et salg før den 1. januar 2021, men uden at have gyldig dokumentation, går der 21 dage, før køretøjet er afmeldt hos Motorstyrelsen.   For at undgå at blive opkrævet dagsgebyr i 21 dage skal du hurtigst muligt sende os den kvittering, som du har modtaget fra Motorstyrelsen. Se vejledning sidst i dette svar.   Salg efter den 1. januar 2021 Hvis du har afmeldt køretøjet i forbindelse med et salg efter den 1. januar 2021, men uden at have gyldig dokumentation, går der fire hverdage, før køretøjet er afmeldt hos Motorstyrelsen.   For at undgå at blive opkrævet dagsgebyr i fire hverdage plus de eventuelle lørdage, søn- og helligdage, hvor dagsgebyret også bliver pålagt, skal du hurtigst muligt sende os den kvittering, som du har modtaget fra Motorstyrelsen. Se vejledning sidst i dette svar.   Skrotning   Hvis du har afmeldt køretøjet i forbindelse med skrotning uanset, hvornår det er sket, men uden at have gyldig dokumentation, går der 21 dage, før køretøjet er afmeldt hos Motorstyrelsen.   For at undgå at blive opkrævet dagsgebyr i 21 dage skal du hurtigst muligt sende os den kvittering, som du har modtaget fra Motorstyrelsen. Se vejledning herunder.   Når du henvender dig til Motorstyrelsen, skal du huske at oplyse registreringsnummer på det køretøj, henvendelsen drejer sig om. Styrelsen opfordrer til, at du så vidt muligt kontakter dem via SKAT.dk , hvor du logger på og vælger Kontakt og Skriv til os.     Sådan får du kvittering fra Motorstyrelsen:   Log på som borger eller erhverv på SKAT.dk med NemID, MitID eller TastSelv-kode. Vælg Kontakt og derefter Se svar fra os.   Har du som ejer af køretøjet sendt et fysisk brev til Motorstyrelsen, vil du modtage et svar i din e-Boks. Er du ikke tilmeldt e-Boks, vil du modtage svar med fysisk post.   Det er vigtigt, at du sender kopi til os af både din henvendelse og styrelsens svar, så vi kan se datoen for din henvendelse til styrelsen.   Sådan sender du kvitteringen til DFIM:   Log på Selvbetjening. Under Henvendelser kan du skrive til DFIM og vedhæfte kvitteringen.   Har du ikke MitID, skal du skrive til gebyr@dfim.dk , hvor du oplyser dit sagsnummer og vedhæfter kvitteringen.